CELEX: 52020PC0497
Language: sk
Date: 2020-09-14
Title: Návrh VYKONÁVACIE ROZHODNUTIE RADY, ktorým sa Švédsku povoľuje uplatňovať zníženú sadzbu dane z elektriny priamo dodávanej plavidlám kotviacim v prístave v súlade s článkom 19 smernice 2003/96/ES

EURÓPSKA KOMISIA
            V Bruseli14. 9. 2020
            COM(2020) 497 final
            2020/0254(NLE)
            Návrh
            VYKONÁVACIE ROZHODNUTIE RADY,
            ktorým sa Švédsku povoľuje uplatňovať zníženú sadzbu dane z elektriny priamo dodávanej plavidlám kotviacim v prístave v súlade s článkom 19 smernice 2003/96/ES
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Zdaňovanie energetických výrobkov a elektriny v Únii sa upravuje smernicou Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny
                     1
                   (ďalej len „smernica o zdaňovaní energie“ alebo „smernica“).
               
               
                  Podľa článku 19 ods. 1 smernice, okrem ustanovení stanovených najmä v jej článkoch 5, 15 a 17, môže Rada jednomyseľne na návrh Komisie povoliť ktorémukoľvek členskému štátu zaviesť aj ďalšie oslobodenia od dane alebo daňové úľavy, pokiaľ ide o úroveň zdaňovania, z osobitných politických dôvodov.
               
               
                  Na základe vykonávacieho rozhodnutia Rady 2014/725/EÚ zo 14. októbra 2014
                     2
                   (ktorému predchádzalo vykonávacie rozhodnutie Rady 2011/384/EÚ z 20. júna 2011
                     3
                  ) sa už Švédsku povolilo uplatňovať zníženú sadzbu dane z elektriny priamo dodávanej plavidlám iným ako športovým plavidlám
                     4
                  , kotviacim v prístavoch (ďalej len „elektrina z pobrežnej elektrickej siete“).
               
               
                  Cieľom tohto návrhu je predĺžiť uvedené povolenie podľa žiadosti Švédska, keďže platnosť súčasnej výnimky uplynula 25. júna 2020.
               
               
                  Švédske orgány listom z 15. augusta 2019 informovali Komisiu o svojom zámere predĺžiť súčasné opatrenie do 31. decembra 2023. Listom z 1. apríla 2020 boli poskytnuté ďalšie informácie.
               
               
                  Švédske orgány majú v úmysle naďalej uplatňovať zníženú sadzbu dane z elektrickej energie vo výške 5 SEK (približne 0,484 EUR) (
                     5
                  ) na MWh na elektrinu z pobrežnej elektrickej siete. Táto sadzba dane bola v čase podania žiadosti v súlade s minimálnou sadzbou zdaňovania elektriny používanej na podnikateľské účely, ktorá je stanovená v smernici 2003/96/ES. V článku 13 smernice sa stanovuje prípustná odchýlka 5 % v prípade členských štátov, ktoré neprijali euro.
               
               
                  Treba pripomenúť, že v článku 13 smernice o zdaňovaní energie sa členským štátom ukladá povinnosť raz do roka skontrolovať, či sú sadzby dane vyjadrené v národných menách v súlade s minimálnymi sadzbami uvedenej smernice. Tento postup sa vykonáva pomocou výmenných kurzov zverejnených v Úradnom vestníku Európskej únie v prvý pracovný deň mesiaca október. Členské štáty môžu zachovať sumy zdaňovania platné v čase ročnej úpravy, len ak sumy úrovne zdaňovania vyjadrené v eurách sú vyššie o menej ako 5 % alebo 5 EUR oproti úrovni zdaňovania vyjadrenej v národnej mene, pričom rozhodujúca je nižšia suma.
               
               
                  Požadované obdobie platnosti výnimky je od 26. júna 2020 do 31. decembra 2023, čo je bez prerušenia súčasnej výnimky a v rámci maximálneho obdobia povoleného v článku 19 smernice o zdaňovaní energie.
               
               
                  Cieľom zníženia dane je podnietiť využitie elektriny z pobrežnej elektrickej siete v týchto plavidlách namiesto pomocných motorov poháňaných naftou, ktoré sa zvyčajne používajú na dodávanie elektriny. Predmetné ustanovenia vedú k nižším emisiám z kotviacich plavidiel, čím sa znižuje vylučovanie okysľujúcich látok, čo je problém najmä v juhozápadnom Švédsku. Možno sa takisto domnievať, že ustanovenia vedú k výrazným miestnym zlepšeniam životného prostredia, a to okrem iného vo forme zníženia hladín hluku.
               
               
                  Úľava spočíva v znížení dane z energie vzťahujúcej sa na elektrinu z pobrežnej elektrickej siete z inak platnej sumy 34,7 SEK/MWh na 5 SEK/MWh.
               
               
                  Na druhej strane musia členské štáty podľa článku 14 ods. 1 písm. c) smernice o zdaňovaní energie oslobodiť od dane energetické výrobky používané na výrobu elektriny – a vyrábanú elektrinu – na palube lodí kotviacich v prístavoch. Môžu tak urobiť aj v prípade elektriny vyrábanej na palube lodí na účely plavby v rámci vnútrozemských vôd podľa článku 15 ods. 1 písm. f) smernice. Švédsko potvrdilo transpozíciu uvedeného voliteľného oslobodenia.
               
            
            
               Švédsko uplatní zníženú sadzbu dane z elektrickej energie na všetky dodávky elektriny z pobrežnej elektrickej siete s napätím najmenej 380 V plavidlám využívaným v obchodnej námornej doprave s hrubou priestornosťou aspoň 400 ton. Túto hranicu považujú švédske orgány za primeranú na zabezpečenie toho, aby sa navrhované zníženie vzťahovalo na prevažnú väčšinu plavidiel využívaných v medzinárodnej doprave a väčšie plavidlá využívané vo vnútroštátnej doprave. Ide o plavidlá, ktoré sa pokladajú za pôvodcu najväčšej časti emisií zapríčinených prevádzkou pomocných motorov na palube plavidiel kotviacich v prístavoch. Úľava sa neuplatňuje, ak sa daná loď používa na súkromné účely, prípadne ak je dlhodobo odstavená alebo vyradená z prevádzky.
            
            
               
                  Plavidlá však nemajú povinnosť používať elektrinu z pobrežnej elektrickej siete.
               
            
            
               Švédske orgány uznávajú, že opatrenie predstavuje štátnu pomoc. Opatrenie však patrí do rozsahu pôsobnosti odsekov 167 – 174 usmernenia Komisie o štátnej pomoci v oblasti ochrany životného prostredia a energetiky na roky 2014 – 2020. Toto opatrenie spĺňa aj vecné podmienky v nariadení Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy (ďalej len „všeobecné nariadenie o skupinových výnimkách“).
            
            
               Švédske orgány uznávajú, že opatrenie zvýhodňuje vlastníkov lodí využívaných na obchodnú námornú dopravu. Švédske orgány ho však považujú z hľadiska hospodárskej súťaže za neutrálne, keďže je dostupné všetkým lodiam (okrem lodí určených na súkromné použitie) kotviacim vo švédskych prístavoch. Pokiaľ ide o vplyv na obchod medzi členskými štátmi, Švédsko predpokladá, že tento vplyv bude zanedbateľný, keďže výber prístavov závisí skôr od miesta určenia nákladu než od znížených nákladov na kotvenie z dôvodu daňovej úľavy v prípade elektriny z pobrežnej elektrickej siete.
            
            
               Ročné rozpočtové výdavky sa odhadujú na 6 miliónov SEK.
            
         
         
            
               Opatrenie sa poskytuje vo forme vyplatenia finančných prostriedkov, čím sa zníži daňové zaťaženie týkajúce sa príslušnej elektrickej energie.
            
            
               Švédske orgány usudzujú, že daňová úľava uplatňovaná v prípade elektriny z pobrežnej elektrickej siete nevytvára významnú konkurenčnú výhodu pre prevádzkovateľov plavidiel využívajúcich elektrinu z pobrežnej elektrickej siete voči prevádzkovateľom využívajúcim výrobu elektriny na palube. Ak by sa zohľadnili len samotné náklady na elektrinu a predmetná daň, potom by boli náklady na elektrinu z pobrežnej elektrickej siete s nižšou sadzbou dane o niečo nižšie ako náklady na elektrinu vyrobenú na palube. Celkové náklady na použitie elektriny z pobrežnej elektrickej siete sú však ovplyvnené aj dodatočnými nákladmi vo forme sieťových poplatkov, investícií do palubného pripojenia a priamych alebo nepriamych nákladov na investície do zariadení v prístave na dodávanie elektriny. Keďže sú však investície do zariadení na dodávanie elektriny v prístavoch a na palube celkom nákladné, švédske orgány tvrdia, že nižšia sadzba dane je nutným predpokladom pre prístavy a vlastníkov lodí uskutočňujúcich tieto investície.
            
            
               Cieľom tohto opatrenia je znížiť vplyv námornej dopravy na životné prostredie. Opatrením sa znížia vzduchom prenášané emisie a hluk z kotviacich plavidiel. Opatrením sa docieli určitý pokrok, pokiaľ ide o uľahčenie dosiahnutia limitných hodnôt oxidu dusičitého v prístavných mestách, ktoré sú stanovené v smernici o kvalite ovzdušia (2008/50/ES). Toto má pozitívny vplyv aj na iné parametre kvality ovzdušia v okolí prístavov.
            
            
               
                  Švédsko požiadalo o udelenie povolenia do 31. decembra 2023, od 26. júna 2020, bez prerušenia súčasnej výnimky a v rámci maximálneho obdobia uvedeného v článku 19 ods. 2 smernice.
               
            
            
               •Súlad s existujúcimi ustanoveniami v tejto oblasti politiky
            
            
               
                  Zdaňovanie elektriny sa upravuje v smernici 2003/96/ES, a najmä v jej článku 10. V článku 14 ods. 1 písm. c) sa stanovuje povinné oslobodenie od dane v prípade energetických výrobkov na účely námornej plavby, ako aj elektriny vyrábanej na palube plavidla. Článkami 5, 15 a 17 sa stanovuje možnosť členských štátov uplatňovať odstupňovanie daní vrátane oslobodenia od daní a daňových úľav na určité použitia elektrickej energie. Týmito ustanoveniami ako takými sa však nestanovuje znížené zdaňovanie elektriny z pobrežnej elektrickej siete.
               
               
                  Opatrenie predstavuje štátnu pomoc a patrí do rozsahu pôsobnosti právnych predpisov EÚ v tejto oblasti, najmä do rozsahu pôsobnosti nariadenia Komisie č. 651/2014/EÚ
                     6
                  .
               
            
            
               Ustanovenia podľa smernice o zdaňovaní energie
            
            
               
                  Posúdenie opatrenia podľa článku 19 smernice 2003/96/ES
               
               
                  Článok 19 ods. 1 prvý pododsek smernice znie takto:
               
               
                  „Okrem ustanovení stanovených v predchádzajúcich článkoch, najmä v článkoch 5, 15 a 17, Rada môže na návrh Komisie ktorémukoľvek členskému štátu jednomyseľne povoliť zavedenie ďalších oslobodení od dane alebo daňových úľav z osobitných politických dôvodov.“
               
               
                  Komisia už odporučila používanie elektriny z pobrežnej elektrickej siete ako alternatívu k výrobe elektriny na palube kotviacich plavidiel, a uznala tak jej výhody z hľadiska ochrany životného prostredia
                     7
                  .
               
               
                  O možnosti zavedenia priaznivejšieho daňového zaobchádzania v prípade elektriny z pobrežnej elektrickej siete možno uvažovať na základe článku 19 smernice, keďže jeho účelom je umožniť členským štátom zaviesť ďalšie oslobodenia od dane alebo daňové úľavy z osobitných politických dôvodov.
               
               
                  Švédsko požiadalo o uplatňovanie opatrenia na približne 3,5 roka, kratšie ako maximálne obdobie umožnené v článku 19 ods. 2, t. j. 6 rokov. Obdobie uplatňovania výnimky by malo byť v zásade dostatočne dlhé na to, aby prevádzkovateľov prístavov a dodávateľov elektriny neodradilo od toho, aby s potrebnými investíciami do pobrežných zariadení na dodávanie elektriny pokračovali alebo s nimi začali. Toto obdobie poskytne právnu istotu aj prevádzkovateľom lodí, ktorí musia plánovať svoje investície do palubného vybavenia.
               
            
            
               Výnimka by však napriek tomu nemala narúšať budúci vývoj existujúceho právneho rámca a mala by zohľadňovať nadchádzajúcu revíziu smernice o zdaňovaní energie a možnosť, že Rada prijme právny akt založený na návrhu Komisie na zmenu smernice o zdaňovaní energie. Toto preskúmanie vychádza z hodnotenia smernice o zdaňovaní energie
                  8
                a zo záverov Rady o rámci EÚ v oblasti zdaňovania energie z 28. novembra 2019
                  9
               . Rada vo svojich záveroch vyzvala Komisiu, aby analyzovala a vyhodnotila prípadné možnosti s cieľom včas zverejniť návrh na revíziu smernice o zdaňovaní energie; a vyzvala Komisiu, aby venovala osobitnú pozornosť rozsahu pôsobnosti smernice, minimálnym sadzbám, konkrétnym daňovým úľavám a oslobodeniam od daní.
            
            
            
               Za týchto okolností, hoci sa zdá vhodné udeliť povolenie na požadované obdobie, platnosť výnimky by mala byť podriadená nadobudnutiu účinnosti všeobecných ustanovení v tejto oblasti v čase pred koncom roku 2023.
            
            
            
               
                  Pravidlá štátnej pomoci
               
               
                  Znížená sadzba dane vo výške 5 SEK (približne 0,484 EUR) (
                     10
                  ) na MWh, ktorú majú v úmysle uplatňovať švédske orgány, bola v čase podania žiadosti v súlade s minimálnou sadzbou zdaňovania elektriny používanej na podnikateľské účely, ktorá je stanovená v smernici 2003/96/ES.
               
            
         
         
            
               
                  Zdá sa, že toto opatrenie teda patrí do pôsobnosti článku 44 nariadenia Komisie č. 651/2014/EÚ, v ktorom sa stanovujú podmienky, za akých môže byť pomoc vo forme úľav na environmentálnych daniach podľa smernice 2003/96/ES oslobodená od povinnosti notifikovať štátnu pomoc. V tomto štádiu však nie je možné stanoviť, či sú všetky podmienky stanovené v uvedenom nariadení splnené a či návrh vykonávacieho rozhodnutia Rady nemá vplyv na povinnosť členského štátu zabezpečiť súlad s pravidlami štátnej pomoci, a najmä, v prípade oslobodenej pomoci, s nariadením Komisie č. 651/2014/EÚ.
               
            
            
               •Súlad s ostatnými politikami Únie
            
            
               
                  Politika v oblasti životného prostredia a zmeny klímy
               
               
                  Navrhované opatrenie sa týka najmä politiky EÚ v oblasti životného prostredia. Keďže toto opatrenie pomôže obmedziť spaľovanie lodných palív na palube plavidiel v prístavoch, v skutočnosti prispeje k cieľu zlepšenia kvality miestneho ovzdušia, zníženia hluku a v boji proti zmene klímy. V smernici 2008/50/ES o kvalite okolitého ovzdušia
                     11
                   sa od členských štátov vyžaduje, aby zabezpečili, aby boli úrovne viacerých látok znečisťujúcich ovzdušie nižšie ako limitné hodnoty, cieľové hodnoty a iné normy kvality ovzdušia stanovené v uvedenej smernici. Na základe tejto povinnosti musia členské štáty nájsť v prípade potreby riešenia takých problémov, ako sú emisie z lodí kotviacich v prístavoch, a je možné, že v prístavoch konfrontovaných s uvedenými problémami sa bude využívanie elektriny z pobrežnej elektrickej siete podporovať ako súčasť celkovej stratégie pre kvalitu ovzdušia. Používanie elektriny z pobrežnej elektrickej siete sa podporuje aj podľa smernice (EÚ) 2016/802
                     12
                  , ktorou sa upravuje obsah síry v lodných palivách.
               
               
                  Podľa švédskych orgánov viedlo používanie elektriny z pobrežnej elektrickej siete k zníženiu emisií oxidu siričitého, oxidov dusíka, tuhých častíc a oxidov uhlíka. Švédske orgány v súčasnosti nemajú k dispozícii žiadne aktuálnejšie odhady týkajúce sa zníženia emisií, ktoré sa pripisuje danému opatreniu. Plný potenciál opatrenia sa nedosiahol, keďže treba drahé vybavenie tak na nábreží, ako aj na lodiach. Využitie elektriny z pobrežnej elektrickej siete je dôležité z hľadiska švédskych snáh o splnenie noriem kvality v súlade so smernicou 2008/50/ES z 21. mája 2008 o kvalite okolitého ovzdušia a čistejšom ovzduší v Európe.
               
               
                  Energetická politika
               
               
                  Opatrenie je v súlade so smernicou 2014/94/EÚ o zavádzaní infraštruktúry pre alternatívne palivá
                     13
                  , ktorá sa zaoberá otázkou inštalovania pobrežných zariadení na dodávanie elektriny v prístavoch, kde je dopyt po takýchto zariadeniach a náklady nie sú neprimerané v porovnaní s prínosmi vrátane prínosov pre životné prostredie. Takisto sa považuje za cieľ spoločného záujmu pre poskytnutie štátnej pomoci podľa článku 107 ods. 1 ZFEÚ
                     14
                  .
               
               
                  Na tomto mieste treba pripomenúť, že významným dôvodom nepriaznivého konkurenčného postavenia elektriny z pobrežnej elektrickej siete je to, že jej alternatíva, t. j. elektrina vyrábaná na palube plavidiel v čase, keď sa nachádzajú v námorných prístavoch, je v súčasnosti úplne oslobodená od dane: od dane sú oslobodené nielen lodné palivá spaľované pri výrobe elektriny, čo zodpovedá bežnej situácii podľa článku 14 ods. 1 písm. a) smernice 2003/96/ES, ale aj samotná elektrina vyrábaná na palube plavidiel [pozri článok 14 ods. 1 písm. c) smernice 2003/96/ES]. Hoci táto posledná výnimka sa dá len ťažko považovať za zlučiteľnú s cieľmi Únie v oblasti životného prostredia, zohľadňuje praktické aspekty. Zdanenie elektriny vyrábanej na palube by si v skutočnosti vyžadovalo vyhlásenie vlastníka – často usadeného v tretej krajine – alebo prevádzkovateľa plavidla o množstve spotrebovanej elektriny. V uvedenom vyhlásení by sa ďalej musel určiť podiel elektriny spotrebovanej v pobrežných vodách členského štátu, v ktorom je daň splatná. Povinnosť robiť takéto vyhlásenia pre každý členský štát, ktorého pobrežných vôd sa to týka, by pre vlastníkov plavidiel znamenalo obrovskú administratívnu záťaž.
               
               
                  Dopravná politika
               
               
                  Opatrenie je v súlade s odporúčaním Komisie 2006/339/ES týkajúcim sa podpory využívania pobrežnej elektrickej siete pre lode kotviace v prístavoch Spoločenstva
                     15
                   a s oznámením Komisie „Strategické ciele a odporúčania pre politiku EÚ v oblasti námornej dopravy“
                     16
                  .
               
               
                  Vnútorný trh a spravodlivá hospodárska súťaž
               
               
                  Z hľadiska vnútorného trhu a spravodlivej hospodárskej súťaže sa opatrením len zmenšuje existujúca daňová deformácia medzi obomi konkurenčnými zdrojmi elektriny pre lode v kotviskách, t. j. výrobou elektriny na palube a elektrinou z pobrežnej elektrickej siete, ktorá je spôsobená oslobodením lodných palív od dane.
               
               
                  Švédske orgány nezaznamenali výrazné zmeny vo výbere prístavov vlastníkmi lodí súvisiace s dostupnosťou pobrežných zariadení na dodávanie elektriny. V súčasnosti sa využívajú pobrežné zariadenia na dodávanie elektrickej energie najmä v prípade trajektov a linkovej dopravy. Výber prístavu vlastníkmi lodí sa nezakladá na tom, či elektrina z pobrežnej elektrickej siete je dodávaná alebo nie je. Podľa zainteresovaných strán si výletné lode často vyberajú kotviská tam, kde je dostupná elektrina z pobrežnej elektrickej siete.
               
               
                  Okrem toho prístup k elektrine z pobrežnej elektrickej siete bude k dispozícii pre predmetné lode bez ohľadu na ich vlajku bez toho, aby to viedlo k výhodnejšiemu daňovému zaobchádzaniu s vnútroštátnymi hospodárskymi subjektmi v porovnaní s ich konkurentmi z ostatných členských štátov EÚ.
               
               
                  Pokiaľ ide o hospodársku súťaž medzi prístavmi, možno očakávať, že akýkoľvek prípadný vplyv na obchod medzi členskými štátmi, ktorý by mohol vzniknúť, ak by plavidlá upravili svoje trasy z dôvodu možnosti spotrebovávať elektrinu z pobrežnej elektrickej siete so zníženou sadzbou dane, bude zanedbateľný. V situácii, keď (ako bolo predtým uvedené) sa napriek daňovej úľave využívanie elektriny z pobrežnej elektrickej siete minimálne v krátkodobom horizonte pravdepodobne nestane hospodárnejšie ako výroba elektriny na palube, nie je ani pravdepodobné, že toto zníženie dane v prípade elektriny z pobrežnej elektrickej siete významne naruší hospodársku súťaž medzi prístavmi tým, že plavidlá navedie na zmenu trasy v závislosti od dostupnosti takejto možnosti.
               
               
                  Vzhľadom na časový rámec, na ktorý sa navrhuje predĺžiť povolenie na uplatňovanie zníženej sadzby dane, pokiaľ nenastanú významné zmeny v súčasnom rámci a situácii, je nepravdepodobné, že by sa analýza vykonaná v predchádzajúcich odsekoch zmenila pred dátumom skončenia platnosti tohto opatrenia.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 19 smernice Rady 2003/96/ES.
               
            
            
               •Subsidiarita (v prípade inej ako výlučnej právomoci)
            
         
         
            
               
                  Oblasť nepriameho zdaňovania, na ktorú sa vzťahuje článok 113 ZFEÚ, nie je sama osebe vo výlučnej právomoci Európskej únie v zmysle článku 3 ZFEÚ.
               
               
                  Podľa článku 19 smernice 2003/96/ES však bola Rade v rámci sekundárnych právnych predpisov udelená výlučná právomoc povoliť členskému štátu zavedenie ďalších oslobodení od dane alebo daňových úľav v zmysle uvedeného ustanovenia. Členské štáty preto nemôžu Radu nahradiť. Z uvedených skutočností vyplýva, že zásada subsidiarity sa na predkladané vykonávacie rozhodnutie neuplatňuje. V každom prípade, keďže tento akt nie je návrhom legislatívneho aktu, nemal by byť postúpený národným parlamentom podľa protokolu č. 2 k zmluvám na preskúmanie dodržiavania zásady subsidiarity.
               
            
            
               •Proporcionalita
            
            
               
                  Tento návrh je v súlade so zásadou proporcionality. Daňová úľava neprekračuje rámec nevyhnutný na dosiahnutie príslušného cieľa.
               
            
            
               •Výber nástroja
            
            
               
                  Navrhovaným nástrojom je vykonávacie rozhodnutie Rady. V článku 19 smernice 2003/96/ES sa stanovuje iba tento druh opatrenia.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Toto opatrenie si nevyžaduje hodnotenie existujúcich právnych predpisov.
               
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti predloženej Švédskom a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Tento návrh sa týka povolenia pre konkrétny členský štát na jeho vlastnú žiadosť a nevyžaduje si posúdenie vplyvu.
               
               
                  Informácie, ktoré Švédsko poskytlo, naznačujú, že opatrenie bude mať obmedzený vplyv na daňové príjmy. Presnejšie sa podľa švédskych orgánov v nasledujúcich rokoch na základe odhadov daňových výdavkov vyplývajúcich z opatrenia očakáva strata 6 miliónov SEK ročne.
               
               
                  Švédsko očakáva, že opatrenie bude mať priaznivý vplyv na dosiahnutie jeho cieľov v oblasti životného prostredia a predovšetkým na zlepšenie kvality ovzdušia v súlade so smernicou 2008/50/ES o kvalite okolitého ovzdušia a čistejšom ovzduší v Európe. Používanie elektriny z pobrežnej elektrickej siete viedlo k zníženiu emisií oxidu siričitého, oxidov dusíka, tuhých častíc a oxidov uhlíka. Plný potenciál opatrenia sa nedosiahol, keďže treba drahé vybavenie tak na nábreží, ako aj na lodiach.
               
            
            
               •Regulačná vhodnosť a zjednodušenie
            
            
               
                  Týmto opatrením sa nestanovuje zjednodušenie. Opatrenie je výsledkom žiadosti, ktorú predložilo Švédsko, a týka sa iba tohto členského štátu.
               
            
            
               •Základné práva
            
         
         
            
               
                  Toto opatrenie nemá žiadny vplyv na základné práva.
               
            
            
               4.VPLYV NA ROZPOČET
            
            
               
                  Toto opatrenie nepredstavuje pre Úniu finančnú ani administratívnu záťaž. Návrh preto nemá vplyv na rozpočet Európskej únie.
               
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               
                  Plán vykonávania nie je potrebný. Tento návrh sa týka povolenia na daňovú úľavu pre konkrétny členský štát na jeho vlastnú žiadosť. Poskytuje sa na obmedzené obdobie do 31. decembra 2023. Sadzba dane, ktorá sa bude uplatňovať, bude musieť byť v súlade s minimálnou úrovňou zdanenia stanovenou v smernici o zdaňovaní energie. Opatrenie bude možné hodnotiť v prípade žiadosti o obnovenie po uplynutí obdobia platnosti.
               
            
            
               •Vysvetľujúce dokumenty (v prípade smerníc)
            
            
               
                  Návrh nevyžaduje vysvetľujúce dokumenty k transpozícii.
               
            
            
               •Podrobné vysvetlenie konkrétnych ustanovení návrhu
            
            
               
                  V článku 1 sa stanovuje, že Švédsko bude môcť uplatňovať zníženú sadzbu dane z elektriny na elektrinu priamo dodávanú plavidlám iným ako športovým plavidlám kotviacim vo švédskych prístavoch (ďalej len „elektrina z pobrežnej elektrickej siete“). Sadzba dane musí byť v súlade s minimálnou úrovňou zdanenia elektriny používanej na podnikateľské účely, ktorá je stanovená v predmetnej smernici. Dodávky elektriny za zníženú sadzbu nebudú možné pre športové plavidlá vymedzené v článku 14 ods. 1 písm. c) druhom pododseku smernice 2003/96/ES.
               
               
                  V článku 2 sa stanovuje, že požadované povolenie sa udeľuje s účinnosťou od 26. júna 2020 bez prerušenia súčasnej výnimky podľa vykonávacieho rozhodnutia Rady 2014/725/EÚ do 31. decembra 2023 na maximálne obdobie šiestich rokov povolené smernicou, ako o to požiadalo Švédsko.
               
            
            
               2020/0254 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Švédsku povoľuje uplatňovať zníženú sadzbu dane z elektriny priamo dodávanej plavidlám kotviacim v prístave v súlade s článkom 19 smernice 2003/96/ES
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny
                  17
               , a najmä na jej článok 19,
            
            
               so zreteľom na návrh Európskej komisie,
            
            
               keďže:
            
         
         
            
               (1)Vykonávacím rozhodnutím Rady 2014/725/EÚ
                  18
                sa Švédsku povolilo uplatňovať zníženú sadzbu dane z elektriny priamo dodávanej plavidlám kotviacim v prístave (ďalej len „elektrina z pobrežnej elektrickej siete“) v súlade s článkom 19 smernice 2003/96/ES, a to do 25. júna 2020.
            
            
               (2)Listom z 15. augusta 2019 Švédsko požiadalo o povolenie pokračovať v uplatňovaní zníženej sadzby dane z elektriny na elektrinu z pobrežnej elektrickej siete podľa článku 19 smernice 2003/96/ES. Švédske orgány poskytli doplňujúce informácie listom z 1. apríla 2020.
            
            
               (3)Cieľom zníženia sadzby dane, ktoré Švédsko zamýšľa uplatňovať, je pretrvávajúca podpora používania elektriny z pobrežnej elektrickej siete. Používanie tejto elektriny sa považuje za spôsob uspokojovania energetických potrieb plavidiel kotviacich v prístavoch, ktorý je v porovnaní so spaľovaním lodných palív týmito plavidlami menej škodlivý pre životné prostredie.
            
            
               (4)Pokiaľ sa využívaním elektriny z pobrežnej elektrickej siete zabraňuje emisiám látok znečisťujúcich ovzdušie pochádzajúcich zo spaľovania lodných palív, prispieva to k zlepšeniu kvality miestneho ovzdušia v prístavných mestách a k zníženiu hluku. Očakáva sa preto, že dané opatrenie prispeje k cieľom politiky Únie v oblasti ochrany životného prostredia, zdravia a klímy.
            
            
               (5)Udelením povolenia Švédsku, aby na elektrinu z pobrežnej elektrickej siete uplatňovalo zníženú sadzbu dane, sa neprekročí rámec toho, čo je nevyhnutné na zvýšenie miery používania tejto elektriny, keďže výroba elektriny na palube zostane vo väčšine prípadov aj naďalej konkurencieschopnejšou alternatívou. Z toho istého dôvodu a vzhľadom na súčasnú pomerne nízku mieru preniknutia tejto technológie na trh uvedené opatrenie v období jeho uplatňovania pravdepodobne nepovedie k významnému narušeniu hospodárskej súťaže, a teda nebude mať nepriaznivý vplyv na riadne fungovanie vnútorného trhu.
            
            
               (6)V súlade s článkom 19 ods. 2 smernice 2003/96/ES každé povolenie udelené podľa uvedeného ustanovenia musí byť prísne časovo obmedzené. S cieľom zabezpečiť dostatočne dlhé obdobie povolenia, aby neodradilo príslušné hospodárske subjekty od uskutočnenia potrebných investícií, je vhodné udeliť povolenie do 31. decembra 2023. Povolenie by sa však malo prestať uplatňovať odo dňa uplatňovania akýchkoľvek všeobecných ustanovení o daňových zvýhodneniach pre elektrinu z pobrežnej elektrickej siete, ktoré prijala Rada podľa článku 113, alebo akýchkoľvek iných príslušných ustanovení Zmluvy o fungovaní Európskej únie, ak by takéto ustanovenia nadobudli účinnosť pred 31. decembrom 2023.
            
            
               (7)S cieľom poskytnúť právnu istotu prevádzkovateľom lodí a prístavov a zabrániť možnému zvýšeniu administratívnej záťaže pre distribútorov a ďalších distribútorov elektriny by sa malo zabezpečiť, aby Švédsko mohlo aj naďalej uplatňovať zníženú sadzbu dane na elektrinu z pobrežnej elektrickej siete. Požadované povolenie by sa preto malo udeliť s účinnosťou od 26. júna 2020, aby sa priamo nadviazalo na opatrenia uplatňované predtým na základe vykonávacieho rozhodnutia Rady 2014/725/EÚ.
            
            
               (8)Týmto rozhodnutím nie je dotknuté uplatňovanie pravidiel Únie týkajúcich sa štátnej pomoci,
            
            
               PRIJALA TOTO ROZHODNUTIE:
            
            
               Článok 1
            
            
               Švédsku sa povoľuje uplatňovať zníženú sadzbu dane z elektriny priamo dodávanej plavidlám iným ako športovým plavidlám, kotviacim v prístavoch (ďalej len „elektrina z pobrežnej elektrickej siete“), za predpokladu, že sa dodržia minimálne úrovne zdanenia uvedené v článku 10 smernice 2003/96/ES.
            
            
               Článok 2
            
            
               Toto rozhodnutie sa uplatňuje od 26. júna 2020 do 31. decembra 2023.
            
            
               Pokiaľ by však Rada na základe článku 113 ZFEÚ alebo akéhokoľvek iného príslušného ustanovenia Zmluvy o fungovaní Európskej únie ustanovila všeobecné pravidlá daňového zvýhodnenia elektriny z pobrežnej elektrickej siete, toto rozhodnutie sa prestane uplatňovať dňom nadobudnutia účinnosti uvedených všeobecných pravidiel.
            
            
               Článok 3
            
            
               Toto rozhodnutie je určené Švédskemu kráľovstvu.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 283, 31.10.2003, s. 51 – 70.
               
               
                  
                     (2)
                  
                        Ú. v. EÚ L 301, 21.10.2014, s. 27 – 28.
               
               
                  
                     (3)
                  
                        Ú. v. EÚ L 170, 30.6.2011, s. 36 – 37.
               
               
                  
                     (4)
                  
                        Pojem „športové plavidlo“ je vymedzený v článku 14 ods. 1 písm. c) druhom pododseku smernice 2003/96/ES.
               
               
                  
                     (5)
                  
                        Všetky výpočty sú založené na výmennom kurze k 1. októbru 2018, t. j. 10,3300 SEK = 1 EUR. Pozri Ú. v. EÚ C 353, 2.10.2018, s. 1.
               
               
                  
                     (6)
                  
                        Nariadenie Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy (Ú. v. EÚ L 187, 26.6.2014, s. 1 – 78).
               
               
                  
                     (7)
                  
                        Odporúčanie Komisie 2006/339/ES z 8. mája 2006 týkajúce sa podpory využívania pobrežnej elektrickej siete pre lode kotviace v prístavoch Spoločenstva (Ú. v. EÚ L 125, 12.5.2006).
               
               
                  
                     (8)
                  
                        SWD(2019) 329 final.
               
               
                  
                     (9)
                  
                        Závery Rady z 28. novembra 2019, 14608/19, FISC 458. 
               
               
                  
                     (10)
                  
                        Všetky výpočty sú založené na výmennom kurze k 1. októbru 2018, t. j. 10,3300 SEK = 1 EUR. Pozri Ú. v. EÚ C 353, 2.10.2018, s. 1.
               
               
                  
                     (11)
                  
                        Smernica Európskeho parlamentu a Rady 2008/50/ES z 21. mája 2008 o kvalite okolitého ovzdušia a čistejšom ovzduší v Európe (Ú. v. EÚ L 152, 11.6.2008, s. 1).
               
               
                  
                     (12)
                  
                        Smernica Európskeho parlamentu a Rady (EÚ) 2016/802 z 11. mája 2016 o znížení obsahu síry v niektorých kvapalných palivách (Ú. v. EÚ L 132, 21.5.2016, s. 58 – 78).
               
               
                  
                     (13)
                  
                        Smernica Európskeho parlamentu a Rady 2014/94/EÚ z 22. októbra 2014 o zavádzaní infraštruktúry pre alternatívne palivá (Ú. v. EÚ L 307, 28.10.2014, s. 1 – 20).
               
               
                  
                     (14)
                  
                        C(2014) 2231 final z 9. apríla 2014.
               
               
                  
                     (15)
                  
                        Odporúčanie Komisie 2006/339/ES z 8. mája 2006 týkajúce sa podpory využívania pobrežnej elektrickej siete pre lode kotviace v prístavoch Spoločenstva (Ú. v. EÚ L 125, 12.5.2006).
               
               
                  
                     (16)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov Strategické ciele a odporúčania pre politiku EÚ v oblasti námornej dopravy do roku 2018, KOM(2009) 8 v konečnom znení z 21. januára 2009.
               
               
                  
                     (17)
                  
                        Ú. v. EÚ L 283, 31.10.2003, s. 51.
               
               
                  
                     (18)
                  
                        Ú. v. EÚ L 301, 21.10.2014, s. 27 – 28.